### Beslutninger

Forslaget blev på byrådsmødet den 28. maj 2025 henvist til Magistraten med henblik på at indgå i budgetdrøftelserne for 2026.

###

BUDGETFORSLAG FRA DD OG LA

Hvad vil vi gerne opnå? Hvorfor stilles forslaget?

Pølsevognen er en helt særlig del af dansk kulturarv – en tradition, der ikke blot har mættet millioner af danskere, men også har bundet os sammen omkring en madkultur, som i dag er i tilbagegang. Kulturministeren har foreslået pølsevognen som kandidat til [adresse] over immateriel kulturarv – og med god grund.

I [adresse] spiller Børnenes Kontors pølsevogne en helt særlig rolle. Foreningen driver otte vogne i byen – heraf seks klassiske pølsevogne, der siden 1949 har præget bybilledet. Men det er ikke kun kultur. Hver eneste krone i overskud går ubeskåret til udsatte børn og familier i [adresse]. I 2024 gav det mulighed for julehjælp til 544 familier og 1.036 børn. Derudover arrangeres sommerlejre for børn, der ellers ikke kommer på ferie, ydes støtte til kvinder på krisecentre og hjælp til børn i langvarige indlæggelser.

Desværre er driften truet. Antallet af pølsevogne falder i hele landet, og de kommunale stadepladsafgifter udhuler økonomien – også for Børnenes Kontor. I 2024 opkrævede [adresse] 191.000 kr. i afgifter fra foreningens vogne. Det er penge, der i stedet kunne gå direkte til julehjælp, sommerlejre og andre vigtige formål.

Vi mener, at [adresse] bør stille arealerne vederlagsfrit til rådighed for Børnenes Kontor – som vi allerede gør det for idræts- og kulturforeninger med humanitære og folkelige formål. Foreningen er non-profit og har til formål at hjælpe socialt udsatte – præcis som det fremgår af deres vedtægter.

Det er ikke kun støtte til pølsevognen som dansk kulturfænomen. Det er en investering i byens udsatte børn – og en anerkendelse af det arbejde, som Børnenes Kontor udfører hver eneste dag for [adresse].

Derfor foreslår Danmarksdemokraterne og Liberal Alliance

1) At [adresse] fritager Børnenes Kontor for betaling af stadepladsafgift for de arealer, hvor foreningens pølsevogne er placeret.